CELEX: 32021R0956
Language: el
Date: 2021-05-31 00:00:00
Title: Εκτελεστικός κανονισμός (ΕΕ) 2021/956 της Επιτροπής της 31ης Μαΐου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

15.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/45
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/956 ΤΗΣ ΕΠΙΤΡΟΠΗΣ
         της 31ης Μαΐου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Μαΐου 2021.
            
               
                  Για την Επιτροπή,
               
               
                  εξ ονόματος της Προέδρου,
               
               Gerassimos THOMAS
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Τεχνούργημα που αποτελείται από δομικά στοιχεία με ηχοαπορροφητικές και ηχομονωτικές ιδιότητες (αποκαλούμενο «σύστημα ένθετου δωματίου»). Έχει πλάτος περίπου 3 m, μήκος μεταξύ 2 και 6 m και ύψος 2,3 m, και τα τοιχώματα του έχουν πάχος περίπου 40 mm.
                        Αποτελείται από ένα πλαίσιο από αργίλιο σε σχήμα κύβου, συνδεδεμένο με μια σειρά από μεταλλικές γωνίες και πετάσματα, τα οποία τοποθετούνται στις πλευρές και στην κορυφή της κατασκευής.
                        Κάθε πέτασμα αποτελείται από τυπωμένο πολυεστερικό ακουστικό στρώμα από πυρίμαχο ύφασμα στη μία πλευρά και ξύλινη μοριοσανίδα σε απανωτά φύλλα στην άλλη πλευρά. Το εσωτερικό του πετάσματος είναι παραγεμισμένο με λιθοβάμβακα (πυκνότητα 100 kg/m3).
                        Η οροφή είναι κατασκευασμένη από πολυεστερικά πετάσματα και αλουμινένιες δοκούς στήριξης. Το τεχνούργημα διαθέτει επίσης πόρτα, παράθυρα, σύστημα φωτισμού LED και σύστημα εξαερισμού.
                        Το τεχνούργημα είναι σχεδιασμένο ως ειδική κατασκευή η οποία ανεγείρεται στο εσωτερικό υπάρχοντος έτοιμου κτιρίου, διότι δεν παρέχει προστασία από τις καιρικές συνθήκες. Παρουσιάζεται προς χρήση σε γραφεία ανοικτής διαρρύθμισης, ως περίκλειστος χώρος για εμπιστευτικές συζητήσεις, ή τη δημιουργία ζώνης για τον αποκλεισμό του θορύβου.
                        Βλέπε εικόνα (*1)
                        
                     
                     
                        7610 90 90 
                     
                     
                        Η κατάταξη καθορίζεται από τις διατάξεις του γενικού κανόνα 1, του γενικού κανόνα 2 στοιχείο α), του γενικού κανόνα 3 στοιχείο β) και του γενικού κανόνα 6 για την ερμηνεία της Συνδυασμένης Ονοματολογίας, καθώς και από το κείμενο των κωδικών ΣΟ 7610 , 7610 90  και 7610 90 90 .
                        Η κατάταξη στην κλάση 9406  αποκλείεται, διότι το τεχνούργημα δεν αποτελεί αυτοτελή ή ημιτελή «προκατασκευή», επειδή δεν μπορεί να θεωρηθεί ούτε χώρος κατοικίας, ούτε χώρος εργοταξίου ούτε παρόμοια κατασκευή (βλέπε επίσης σημείωση 4 του κεφαλαίου 94 και τις Επεξηγηματικές Σημειώσεις του Εναρμονισμένου Συστήματος για την κλάση 9406 ). Δεν είναι κατάλληλο για χρήση σε εξωτερικό χώρο, διότι δεν θεωρείται ανθεκτικό στις καιρικές συνθήκες. Το τεχνούργημα αποτελεί ειδική κατασκευή η οποία ανεγείρεται στο εσωτερικό υπάρχοντος έτοιμου κτιρίου.
                        Πρόκειται για σύνθετο προϊόν, του οποίου ο ουσιώδης χαρακτήρας προσδίδεται από το κατασκευαστικό στοιχείο (πλαίσιο από αργίλιο). Ως εκ τούτου, πρέπει να καταταχθεί σύμφωνα με τη συστατική ύλη του εν λόγω στοιχείου.
                        Κατά συνέπεια, το τεχνούργημα πρέπει να καταταγεί στον κωδικό ΣΟ 7610 90 90 , ως άλλη κατασκευή από αργίλιο.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.